Frank Baumann

Frank Baumann (* 29. Oktober 1975 in Würzburg) is en ehmalge düütsch Footballspeler. Bit 2009 speel he för Werder Bremen in de Football-Bundsliga. He hett sien Karriere an' 30. Mai 2009 mit den tweeten Pokalsieg beend un wurr denn Assistent vun de Geschäftsföhrung.

Sien Weg as Footballer
Vereen
Fröher hett Baumann in de Afwehr speelt. Midderwielen is he in dat defensive Middelfeld togange. 1999 is he vun den 1. FC Nürnbarg na Werder Bremen henkamen. Bi Werder is he de Kaptein. He speelt ruhig un sinnig un lett sik nich for'n Narren hollen. Dorüm hett he ok wat to seggen in de Mannschop. He weer en wichtigen Speler för Meesterschop un den Pokalsieg 2004.

In de lesten Johren is Baumann jummers wedder verletzt wurrn un vundeswegen ut den Speelbedriev rutreten wurrn. So konn he in de Speeltiet 2005/2006 bloß 19 un in de Speeltied 2006/2007 sogor bloß 17 Spelen in de Bundsliga mitmaken. 

Natschonalmannschop
To'n eersten Mol hett Baumann an’n 14. November 1999 för de düütsche Natschonalmannschop mitspeelt. Dormols güng dat in Oslo gegen Norwegen. De Düütschen hefft 1:0 wunnen. Sien lest Speel bit herto hett he an’n 26. März 2005 gegen Slowenien maakt. Baumann hett in de Natschonalmannschop mitmaakt bi de Football-Weltmeesterschop 2002 un bi de Europameesterschop 2004 in Portugal. 

 Privat 
Baumann höört to dat Kuratorium vun de Stiftung Jugendfootball to. Düsse Stiftung is in dat Johr 2000 vun Jürgen Klinsmann un annere Natschonalspelers un Footballlehrers grünnt wurrn. 

He is verheiraat un hett twee Kinner. 

 Wat he schafft hett 
 Vereen 
 Upstegen in de Bundsliga mit den 1. FC Nürnbarg
 Düütsche Meester 2004 mit Werder Bremen
 DFB-Pokalwinner mit Werder Bremen 2004 un 2009
 DFL-Ligapokalwinner mit Werder Bremen

 Natschonalmannschop 
 Viez-Weltmeester 2002

 Weblinks 

 Werder.de - Över den Speler (hoochdüütsch)

 Belegen 

Kategorie:Footballnatschonalspeler (Düütschland)
Kategorie:SV Werder Bremen
Kategorie:Mann
Kategorie:Boren 1975
Kategorie:Börger von Düütschland